S-145/2008

Mál þetta, sem var dómtekið 3. júní 2008 er höfðað með ákæru af sýslumanninum á Akureyri, útgefinni 19. maí 2008, á hendur X;

„fyrir fíkniefnalagabrot, með því að hafa föstudaginn 12. október 2007, í Tjarnarlundi [...], á Akureyri, haft í vörslum sínum 1,19 grömm af tóbaksblönduðu hassi og 32,39 grömm af amfetamíni sem lögreglan fann við leit.

Brot ákærða telst varða við 2. gr., sbr. 5. gr. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 8271998 og 2. gr. sbr. 14. gr. reglugerðar um sölu og meðferð ávana- og fíkniefna nr. 233/2001, sbr. 1. gr. reglugerðar nr. 248/2002.

Þess er krafist að ákærði verði dæmdur til refsingar og að sæta upptöku ofangreindra fíkniefna, sem lögreglan lagði hald á og tilgreind eru í efnaskýrslum lögreglu nr. 12678 og nr. 12646, skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Mál nr. S-155/2008 var sameinað þessu, sbr. 3. mgr. 23. gr. laga nr. 19/1991 með síðari breytingum. Það höfðaði sami sýslumaður þann 27. maí 2008 gegn ákærða;

„fyrir eftirtalin umferðarlagabrot:

I.

fyrir að hafa fimmtudaginn 3. maí 2007, á gatnamótum Mýrarvegar og Þórunnarstrætis á Akureyri, verið farþegi í bifreiðinni OO-829 án þess að nota öryggisbelti.

II.

Fyrir að hafa þriðjudaginn 3. júlí 2007, á Ólafsfjarðarvegi rétt við vegamótin að Hörgárdal, ekið bifreiðinni HP-978 með allt að 107 kílómetra hraða á klukkustund á vegarkafla þar sem hámarkshraði er 90 kílómetrar.

III.

Fyrir að hafa föstudagskvöldið 6. júlí 2007, á Þingvallastræti á Akureyri, ekið bifreiðinni HP-978 með allt að 68 kílómetra hraða á klukkustund á vegarkafla þar sem hámarkshraði er 50 kílómetrar.

IV.

Fyrir að hafa laugardagskvöldið 21. júlí 2007, á Þingvallastræti við Dalsgerði á Akureyri, ekið bifreiðinni HP-978 með allt að 77 kílómetrahraða á klukkustund á vegarkafla þar sem leyfilegur hámarkshraði er 50 kílómetrar.

Brot ákærða skv. I. lið ákærunnar telst varða við 1. mgr. 71. gr., sbr. 1. mgr. 100. gr. umferðarlaga nr. 50/1987.

Brot skv. II. lið ákærunnar telst varða við 2. mgr. 37. gr., sbr. 1. mgr. 100. gr. umferðarlaga nr. 50/1987.

Brot ákærða skv. III. og IV. lið ákærunnar telst varða við 1. mgr. 37. gr., sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar.“

Ákærði kom fyrir dóm við þingfestingu málsins og játaði sök samkvæmt ákærum skýlaust. Játning ákærða samrýmist gögnum málsins og þykir ekki ástæða til að draga hana í efa. Telst því ákærði sannur að sök og hefur unnið sér til refsingar samkvæmt tilgreindum refsiákvæðum í ákærum. Verður lagður dómur á málið án frekari sönnunarfærslu með heimild í 125. gr. laga nr. 19/1991.

Ákærði hefur játað alls fjögur brot gegn umferðarlögum samkvæmt ákæru dagsettri 27, maí 2008. Fram kemur í 8. mgr. 100 gr. umferðarlaga nr. 50/1987 að sé brotið gegn tveimur eða fleiri ákvæðum þeirra eða reglna settra samkvæmt þeim skal sektin vera samtala sekta vegna hvers brots um sig, enda rúmist refsingin innan sektarmarka almennra hegningarlaga.

Ákærði á nokkurn sakaferil að baki. Síðast var hann þann 27. nóvember 2007 dæmdur til að greiða 200.000 krónur í sekt fyrir umferðarlagabrot og brot gegn lögum um ávana- og fíkniefni. Brot ákærða sem nú er dæmt um voru framin fyrir uppsögu þess dóms og ber að dæma honum hegningarauka samkvæmt reglum 78. gr. almennra hegningarlaga nr. 19/1940. Með tilliti til þessa verður refsing hans ákveðin 250.000 krónur í sekt til ríkissjóðs, sem greiðist innan fjögurra vikna frá birtingu þessa dóms að telja, en ákærði sæti ella fangelsi í 18 daga. Þá verða tilgreind efni gerð upptæk.

Dóm þennan kveður upp E-kk-nf S-kk-nf héraðsdómari

D Ó M S O R Ð:

Ákærði, X greiði 250.000 krónur í sekt til ríkissjóðs innan fjögurra vikna frá birtingu þessa dóms að telja, en ákærði sæti ella fangelsi í 18 daga.

Gerð eru upptæk 1,19 grömm af tóbaksblönduðu hassi og 32,39 grömm af amfetamíni sem tilgreind eru í efnaskýrslum lögreglu nr. 12678 og nr. 12646.